Ir aizvadīts vēl viens gads. Rēzeknes novada Dzimtsarakstu nodaļa ir sagatavojusi pārskatu par paveikto 2017.gadā.

 **Dzimtsarakstu nodaļā reģistrēti 107 jaundzimušie**, t.sk. reģistrēti vecāku laulībā- 60 gadījumos, ar paternitātes atzīšanu- 41 gadījumā, ar trīspusējo paternitāti -2, bez ziņām par bērna tēvu- 4 gadījumos. Vecāki izteikuši vēlmi deklarēt jaundzimušā dzīvesvietu Rēzeknes novadā 101 ģimenē.

No 107 reģistrētajiem jaundzimušajiem 59 ir zēni un 48 meitenes.

Vairāk jaundzimušo reģistrēts februārī (18) , janvārī (16), maijā (11),vismazāk - jūlijā (3), aprīlī (5) un augustā (5).

 Vislielākais jaundzimušo skaits ir reģistrēts Silmalas (10) un Vērēmu pagastos(10), Maltas pagastā (8), Kaunatas pagastā (6), Čornajas, Gaigalavas, Griškānu, Lūznavas, pagastos reģistrēts pa 5 mazuļiem , Audriņu, Dricānu, Ilzeskalna, Nagļu, Nautrēnu, Sakstagala, Strūžānu pagastos- pa 4 bērniņi, bet Ozolaines un Pušas pagastos gada laikā reģistrēts tikai viens bērns. Lendžu pagastā jaundzimušie novada dzimtsarakstu nodaļā netika reģistrēti.

31 novada ģimene pagājušajā gadā sagaidījušas pirmdzimto ,43 ģimenes– otro, 16 – trešo, 11 – ceturto, 3 – piekto, 1-sesto, 1 ģimene –astoto bērniņu, bet viena ģimenīte jau desmito bērniņu. Oktobrī vienā ģimenē Bērzgales pagastā ir piedzimušas dvīnītes, kurām vecāki ir devuši skaistus vārdus-Ance un Alise.

 Populārākie meiteņu vārdi pagājušajā gadā bija- Gabriela (4), Amanda(3), Ksenija(3), Jūlija (2), Valērija (2). Populārākie zēnu vārdi 2017. gadā- Kristaps (3), Artjoms (3), Armands (3), Alekss (2), Dainis (2), Markuss (2). Vecāki saviem mazuļiem izvēlējušies arī divus vārdus-Unigunde Māra un Anna Sofia. Bērniņiem doti arī retāk sastopami vārdi- Rojs, Everts, Eidans, Dafina, Miroslava, Dionisijs. Joprojām populāri ir seni personvārdi -Līga, Jēkabs, Jānis, Laura, Anna.

**2017.gadā nodaļā reģistrēti 378 miršanas gadījumi- 253 novada iedzīvotāji un 125 citu pašvaldību iedzīvotāji.**

Vislielākais mirušo skaits ir reģistrēts februārī (44), janvārī (32) un martā (32), vismazākais- augustā (9).Vislielākais mirušo personu skaits reģistrēts Maltas (28) un Silmalas pagastos(24), arī Strūžānu pagastā (19). Vismazākais mirušo personu skaits reģistrēts Kantinieku un Lendžu (3), Stoļerovas, Pušas, Ozolmuižas, Feimaņu pagastos (4). No 253 novadā deklarētajām mirušajām personām 118 bija vīrieši, 135- sievietes, no citu pašvaldību deklarētajām mirušajām 125 personām 66 bija vīrieši, 59-sievietes. Visizplatītākais nāves cēlonis- sirds un asinsvadu slimības, onkoloģiskās slimības .Šīs saslimšanas kā nāves iemesli sastopami arvien biežāk un arvien jaunākiem cilvēkiem.

**2017.gadā novadā reģistrētas 70 laulības.** (2016.gadā - 59).

44 laulības reģistrētas dzimtsarakstu nodaļā, bet 26- Rēzeknes novada teritorijās esošajās baznīcās. Visvairāk laulības tika noslēgtas Bērzgales Romas katoļu baznīcā-12, Rozentovas- 4, Dricānu un Pušas -3, Kaunatas-2 , Bikavas un Feimaņu Romas katoļu baznīcās- pa vienam pārim. Rēzeknes novada dzimtsarakstu nodaļā ,,JĀ” vārdu teikuši ne tikai novada iedzīvotāji, bet arī iedzīvotāji no Babītes, Limbažu, Lubānas, Ludzas, Līvānu, Mārupes, Kārsavas, Viļānu, Preiļu novadiem, Rīgas un Rēzeknes pilsētu iedzīvotāji, tostarp 3 ārzemnieki- Francijas un divi Krievijas pilsoņi.Tagad laulību var reģistrēt ne tikai dzimtsarakstu nodaļā, bet arī citā atbilstošā vietā. Šogad 18 pāri izvēlējās reģistrēt savu laulību ārpus dzimtsarakstu nodaļas- pie Rāznas ezera, viesu mājās, Mākoņkalnā, Liepu kalnā, bet Rēzeknes novadā vispopulārākā vieta, kurā tiek slēgta mūža derība ir Lūznavas muiža.

 52 līgavas stājās laulībā pirmo reizi, 16 – otrajā, viena - trešajā laulībā un viena līgava stājās laulībā jau ceturto reizi, savukārt 57 līgavaiņi stājās pirmajā, 11- otrajā laulībā, bet divi līgavaiņi ,,jā,, vārdu teikuši jau trešo reizi. No 70 noslēgtajām laulībām 48 pāriem tā ir bijusi pirmā laulība, pieciem pāriem-otrā laulība. Mīlestībai nav svarīgs gadu skaits, tāpēc laulībā stājās arī 1939.gadā dzimusi līgava , bet līgavainis - 1941.gadā.

 2017.gadā dzimtsarakstu nodaļa turpināja aizsākto tradīciju- svinīgu Zelta pāru godināšanu. Svinīgajā pasākumā, kas notika Lūznavas muižā piedalījās 6 pāri, kuri kopdzīves gadu skaits sasniedza 50. Divi pāri slimības dēļ uz pasākumu ierasties nevarēja, šie pāri tika godināti viņu dzīvesvietā.

 No nodaļas arhīva izsniegtas 146 civilstāvokļa aktu reģistrācijas apliecības, 48 izziņas fiziskām un juridiskām personām, sagatavotas un izsniegtas 13 izziņas par laulības noslēgšanai nepieciešamo dokumentu pārbaudi.

 Arhīvā esošajos laulības reģistros, pamatojoties uz tiesas spriedumiem un notāru paziņojumiem, izdarītas atzīmes par laulības šķiršanu, šķirtas 24 laulības, saņemti 20 tiesas spriedumi par aizgādības tiesību atņemšanu, civilstāvokļa aktu reģistros kopumā gada laikā veikti 65 papildinājumi un labojumi.

 2017.gadā noformētas **2** uzvārda maiņas lietas.

 Lai Jaunajā 2018. gadā pieaug dzimstības rādītāji, lai Jaunais gads visiem ir veselīgs, panākumiem bagāts un mīlestības pilns!

12.01.2018.

Dzimtsarakstu nodaļas vadītāja M.Deksne